લખનઉના શિયા ધર્મગુરુ મૌલાના કાલ્બે સાદિકે કહ્યું છે કે, મને ક્યારેક કોઈ સમસ્યા થઈ છે, તો તે મુસ્લિમોના કારણે થઈ છે. હિન્દુઓ તરફથી મને ક્યારેય કોઈ સમસ્યા થઈ નથી. હિન્દુઓ તરફથી મને હંમેશાં ઇજ્જત અને પ્યાર જ મળ્યો છે. મુસલમાનોને પૂછો કે દીન શું છે ?, ધર્મ - મજહબ શું છે ? તો તે તરત જ કહેશે કે, ‘નમાજ પઢવી, રોજા રાખવા, હજ કરવી’ પરંતુ એ બધી તો ધાર્મિક પ્રથાઓ છે, ‘દીન’ નથી. મુસ્લિમોની કટ્ટર ધાર્મિકતા પર ટોણો મારતાં કાલ્બે સાદિકે કહ્યું હતું કે, મુસ્લિમો મસ્જિદ બનાવવી હોય તો તે યહૂદીઓની જેમ બનાવે. મંદિર - ચર્ચની પાસે શિક્ષણસંસ્થા કે શાળા બની શકે તો મસ્જિદની બાજુમાં કેમ ન બની શકે. એમાં એમની મદદ હિન્દુ પણ કરશે. માત્ર મસ્જિદ મુસ્લિમોને કંઈ જ આપી શકવાની નથી. કોઈ શિક્ષણસંસ્થા તમને ગુણવત્તાયુક્ત શિક્ષણ આપશે. આધુનિક શિક્ષણ થકી મુસ્લિમોની સમાજમાં ઇજ્જત વધશે, માન-મરતબો મળશે. આમ થશે તો મુસ્લિમો દેશના નહીં, દેશ મુસ્લિમોનો મોહતાજ બનશે. ઉલ્લેખનીય છે કે, અયોધ્યામાં બાબરી મસ્જિદના સ્થાને શ્રીરામ મંદિરની વકીલાત કરવાને લઈ ઑલ ઇન્ડિયા મુસ્લિમ પર્સનલ લૉ બોર્ડના મૌલાના મદનીને બોર્ડ દ્વારા પહેલાં જ બહારનો રસ્તો બતાવી દેવામાં આવ્યો છે, ત્યારે હવે બોર્ડના ઉપપ્રમુખ અને શિયા ધર્મગુરુ એવા મૌલાના સાદિકે પણ શ્રીરામ મંદિરના નિર્માણની માંગ કરી છે. એટલું જ નહીં, તેઓએ મુસ્લિમોને દીન, મઝહબના નામે સીધેસીધા જ આડે હાથે લીધા છે, ત્યારે જોવાનું એ છે કે, મુસ્લિમ જગત તરફથી તેમના અંગે કેવી પ્રતિક્રિયા આવે છે.